Hollenska lögreglan handtók í dag tugi mótmælenda á Schiphol-flugvelli í Amsterdam , en þeir voru samankomnir til að krefjast þess að flugvöllurinn gripi til aðgerða til að minnka útblástur gróðurhúsalofttegunda . Á bilinu 100 til 150 mótmælendur höfðu safnast saman til aðgerðanna í verslunarkjarna í komusal flugvallarins og trufluðu þar starfsemi vallarins til að vekja athygli á málstaðnum . Mótmælendur voru færðir í rútu að mörkum Haarlemmermeer , sveitarfélagsins sem Schiphol tilheyrir , en þar voru þeir látnir lausir . Utan flugvallarins fóru einnig fram lögleg mótmæli á vegum Grænfriðunga og héldu mótmælendur á skiltum sem á stóð : „ Skattleggið flug , takið lestir . “ Schiphol er einn stærsti flugvöllur Evrópu . Flogið er til 326 staða , og fór 71 milljón farþega um völlinn í fyrra , 3,7 prósentum fleiri en árið áður . „ Schiphol er einn stærsti flugvöllur í Evrópu og samt vilja þeir stækka hann enn frekar . Þetta er ekki eðlilegt , “ hefur AFP eftir mótmælanda . Að sögn talsmanna flugvallarins hefur flugvöllurinn þegar sett sér umhverfisstefnu , en í henni felst að völlurinn sjálfur verði „ kolefnishlutlaus “ árið 2030 , að undanskildu fluginu sjálfu , og að flugið verði einnig kolefnishlutlaust árið 2050 .